Al hoe minder leerders neem sleutelvakke(Argieffoto: Unsplash) Die getal hoërskoolleerders wat kies om vakke soos rekeningkunde, wiskunde en fisiese wetenskap te neem, daal deurlopend en behoort waarskuwingsligte by die departement van basiese onderwys én die regering te laat flikker. Nomsa Marchesi, DA-woordvoerder oor basiese onderwys, sê die Skoolvakverslag vir 2019 wys die getal leerders wat dié vakke neem, daal sedert 2015. “Die getal leerders wat dié vakke slaag, is selfs minder,” het Marchesi gesê. Die getal studente wat wiskunde neem het van 263 903 in 2015 na 222 034 in 2019 gedaal. Net 121 179 (54,6%) studente het wiskunde vanjaar geslaag, teenoor die 58% die vorige jaar. Net 35% het boonop meer as 40% vir wiskunde behaal, teenoor die 37% in 2018. Die getal studente wat fisiese wetenskappe neem het gedaal van 193 189 in 2015 na 164 478 verlede jaar. Slegs 124 237 (75%) van hulle het geslaag. Die getal leerders wat rekeningkunde neem het met amper die helfte gedaal van 140 474 in 2015 tot 80 110 verlede jaar. Slegs 62 796 (78,4%) van hulle het die pas afgelope rekeningkunde-eksamen geslaag. “Ons werksmag ondervind ŉ groot tekort aan ingenieurs en gesondheidswerkers, [studierigtings] waarvoor wiskunde en wetenskap nodig is. Die departement het kennis geneem van die neiging, maar die dalende syfers oor die afgelope vyf jaar is ŉ duidelike aanduiding dat niks gedoen word om die situasie om te keer nie,” het Marchesi gesê. Die DA pak die skuld hiervoor op minister Angie Motshekga en sê dit is dalk tyd vir haar om die tuig neer te lê sodat vars idees Suid-Afrika kan help om die gehalte van sy onderrig reg te ruk en aan die behoeftes van die ekonomie kan begin voldoen. Motshekga het tydens die aankondiging van die matriekuitslae Dinsdag gesukkel om die getal R1 763 000 uit te spreek. Marchesi sê ten spyte van enorme begrotingsbeperkings styg die gehalte van onderrig in die DA-geleide Wes-Kaap. Die provinsie spog met die grootste getal onderskeidings en die klas van 2019 se voorste drie studente kom uit die Wes-Kaap.